Verlossing = Selfverbetering - www.bybelkennis.co.za
Ons glo dat as jy suksesvol wil wees, moet jy 'n goeie selfbeeld en baie selfvertroue hê. Die laaste ding wat ons wil hoor is dat ons niks kan doen om onsself te verlos nie. Ons glo dat ons belangrike antwoorde moet kry, ons dit binne onsself moet kry – nie buite nie; ook nie by God nie
Jeremia het probleme met mense wat nie van sy uitsprake hou nie – hy verkondig nie net goeie nuus nie, maar ook die swaarkry wat voorlê. Vals profete maak sy naam sleg. Hulle sê dat hy onnodig pessimisties is. Dan sê die Here: Hulle het 'n goedkoop raat vir die wonde van my volk. Hulle sê net: " Alles is reg! Alles is reg!" Maar niks is reg nie. Wanneer hulle aan die kaak gestel word oor die gruwelike dinge wat hulle gedoen het, skaam hulle hulle nie eers nie, hulle weet nie van skaamte nie. Daarom sal hulle tot 'n val kom soos al die ander voor hulle; wanneer Ek hulle straf, sal hulle omkom, sê die Here (6:14 – 15). Is ons skaam as ons iets verkeerd doen? Sê ons nie dikwels Alles is reg! Maar niks is reg nie. Ons kry basies dieselfde in Paulus se afsluiting in sy Brief aan die Romeine. Hy waarsku die gemeente teen mense wat verdeel en hulle afvallig maak van die leer wat hulle ontvang het. Dan sê hy: Met al hulle mooipraatjies en vleitaal mislei hulle die liggelowige mense (16:17 – 18).
Kry ons dit nie nog steeds in die kerk nie – mooipraatjies en vleitaal? Kyk maar na die voorpoedsteologie – God is daar vir my en my geluk. Verlossing word nou 'n saak van selfverbetering.